**ELŐTERJESZTÉS**

**Körmend Város Önkormányzata Képviselő-testületének 2021. december 16-i rendkívüli ülésére**

**Tárgy:** A helyi közművelődési feladatok ellátásáról szóló rendelet módosítása

Tisztelt Képviselő-testület!

A muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény (továbbiakban: Kult. tv.) 83/A.§ (1) bekezdése értelmében a települési önkormányzat a helyi társadalom művelődési érdekeinek, kulturális szükségleteinek figyelembevételével és a helyi lehetőségek, sajátosságok alapján rendeletben határozza meg az ellátandó közművelődési alapszolgáltatások körét, valamint feladatellátásnak formáját, módját és mértékét. A Kult. tv. 2018-ban hatályba lépett módosítása alapvető változásokat hozott a helyi közművelődés megszervezésében, amely miatt 2020. december 31-ig felül kellett vizsgálni a közművelődés helyi szabályozását. Ennek eleget téve, 2020. decemberében a Képviselő-testület új közművelődési rendeletet fogadott el.

A Vas Megyei Kormányhivatal Törvényességi Felügyeleti Osztálya megvizsgálta, hogy a települések eleget tettek-e a jogszabályi kötelezettségüknek, és elfogadásra kerültek-e az új törvényi szabályozásnak megfelelő helyi rendeletek. Ennek keretében valamennyi település közművelődési tárgyú rendeletét bekérték ellenőrzésre.

Az ellenőrzés során a körmendi rendelet vonatkozásában azt állapították meg, hogy az alapvetően megfelel a jogszabályi követelményeknek, azonban pár kiegészítés, pontosítás szükséges lenne, például az ünnepek és a kiemelt civil szervezetek felsorolását tartalmazó mellékletek törlését kérték, azonban az ott szereplő rendelkezések beépíthetők a rendelet szövegébe.

Egy módosítás pedig a kulturális intézmény alapító okiratának módosítása – a Csónakkikötő telephely törlése – miatt szükséges, a rendeletből is törölni kell azt.

A Kormányhivatallal történt egyeztetés alapján elkészült a rendeletmódosítás tervezete, amelyet a Képviselő-testület tagjai az előterjesztés mellékleteként megismerhetnek.

Kérem a Képviselő-testületet, hogy döntsön az önkormányzati rendelet módosításáról

**Előzetes hatásvizsgálat:**

Társadalmi hatás:

A módosításra kerülő rendelet a helyi társadalom művelődési érdekeinek, kulturális szükségleteinek figyelembevételével a helyi sajátosságok alapján szabályozza a helyben biztosított közművelődési alapszolgáltatásokat, azok biztosításának formáját, módját. A rendelet módosítása ezen nem változtat, csupán néhány kiegészítést, pontosítást eszközöl.

Gazdasági hatás:

A rendelet megalkotásának gazdasági hatása nincsen.

Költségvetési hatás:

A rendelet megalkotásának nincs költségvetési hatása.

Környezeti és egészségi hatás:

A rendelet megalkotásának nincs környezeti és egészségi hatása.

Adminisztratív terheket befolyásoló hatás:

A rendelet megalkotásának nincs adminisztratív terheket befolyásoló hatása.

A jogszabály megalkotásának szükségessége, a jogalkotás elmaradásának várható következményei:

A rendelet megalkotása magasabb szintű jogszabálynak való megfelelés érdekében szükséges.

A jogszabály alkalmazásához szükséges személyi, szervezeti, tárgyi és pénzügyi feltételek:

Az alkalmazásához szükséges feltételek rendelkezésre állnak.

Körmend, 2021. december 1.

**Bebes István**

**polgármester**

**Körmend Város Önkormányzata Képviselő-testülete …../2021. (XII. ...) önkormányzati rendelete**

**a helyi közművelődési feladatok ellátásáról szóló 26/2020. (XII. 14.) önkormányzati rendelet módosításáról**

Körmend Város Önkormányzatának Képviselő-testülete az Alaptörvény 32. cikk (1) bekezdés a) pontjában és Magyarország helyi önkormányzatairól szóló 2011. évi CLXXXIX. törvény 13. § (1) bekezdés 7. pontjában meghatározott feladatkörében eljárva, a muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény 83/A. § (1) bekezdésében kapott felhatalmazás alapján a következőket rendeli el:

**1.§** Körmend Város Önkormányzata Képviselő-testületének a helyi közművelődési feladatok ellátásáról szóló 26/2020. (XII. 14.) önkormányzati rendelete (továbbiakban: Ör.) 2.§ (2) bekezdésének a) pontja helyébe a következő rendelkezés lép:

*a) a művelődő közösségek létrejöttének elősegítése, működtetésük támogatása, fejlődésük segítése, a közművelődési tevékenységek és a művelődő közösségek számára helyszín biztosítása; ennek kertében az Önkormányzat*

*aa) helyszínt biztosít művelődő közösségek rendszeres és alkalomszerű művelődési vagy közösségi tevékenységéhez;*

*ab) a művelődő közösségek számára bemutatkozási lehetőségeket teremt;*

*ac) évente legalább egy alkalommal fórumot szervez a művelődő közösségek vezetőinek részvételével, ahol a művelődő közösségek megfogalmazhatják a feladatellátással kapcsolatos észrevételeiket, javaslataikat.*

**2.§** Az Ör. 2.§-a a következő (3) bekezdéssel egészül ki:

*(3) Az Önkormányzat a (2) bekezdés df) pontja szerint Körmend városa ünnepei és kiemelt rendezvényeiként a következő állami, nemzeti és helyi alkalmakat határozza meg:*

1. *Újévi koncert;*
2. *az 1943-as doni áttörés évfordulója;*
3. *a Magyar Kultúra napja;*
4. *Boldog Batthyány László liturgikus ünnepe;*
5. *a kommunizmus és egyéb diktatúrák áldozatainak emléknapja;*
6. *az 1848-as forradalom ünnepe;*
7. *Tavaszi Közös Napok;*
8. *Majális;*
9. *Májusfa kitáncolás;*
10. *Hősök Napja;*
11. *Nemzeti Összetartozás Napja, a Trianoni békeszerződés aláírásának évfordulója;*
12. *Holokauszt emléknap, a körmendi gettó felszámolásának emléknapja;*
13. *Körmendi Napok, Szent István ünnepe;*
14. *az Aradi Vértanúk napja;*
15. *az 1956. évi Forradalom és Szabadságharc és a Magyar Köztársaság kikiáltásának ünnepe;*
16. *Körmend Város Ünnepnapja – a várossá nyilvánítás évfordulója;*
17. *Körmendi Advent.*

**3.§** Az Ör. 3.§-a a következő (5) bekezdéssel egészül ki:

*(5) A közművelődési intézmény legalább a hét hat napján, napi legalább 8 órában nyitva tart, amelynek legalább a hét öt napján magába kell foglalnia a 16.00-19.00 óra közötti időszakot.*

**4.§** Az Ör. 5.§-a a következő (2a) bekezdéssel egészül ki:

*(2a) Az Önkormányzat kiemelt civil szervezetként nevesíti a következő szervezeteket:*

* 1. *Béri Balogh Ádám Közhasznú Kulturális Egyesület*
  2. *Városi Fúvószenekar Egyesület*
  3. *Városi Vegyeskar Egyesület*
  4. *Senior Néptáncegyüttes Közhasznú Kulturális Egyesület*
  5. *Csaba József Honismereti Egyesület*
  6. *Régió Hagyományőrző, Kulturális és Sport Egyesület*
  7. *Körmendi Kastélyszínház Társulat*
  8. *Szent György Közösségfejlesztő Egyesület*
  9. *Batthyány Lovas Bandérium Hagyományőrző Közhasznú Egyesület*
  10. *Körmendi Kulturális Műhely.*

**5.§** (1) Hatályát veszti az Ör. 3.§ (3) bekezdés f) pontja.

(2) Hatályát veszti az Ör. 2.§ (2) bekezdés d) pontjának df) alpontjában a „*Körmend város ünnepeit és kiemelt rendezvényeit az 1. melléklet tartalmazza.”* szövegrész, és az 5.§ (2) bekezdésében *„A kiemelt civil szervezetek felsorolását a 2. melléklet tartalmazza.”* szövegrész.

(3) Hatályát veszti az Ör. 1. melléklete és 2. melléklete.

**6.§** Ez a rendelet a kihirdetést követő napon lép hatályba, és a hatályba lépését követő napon hatályát veszti.

**Bebes István dr. Stepics Anita**

**polgármester jegyző**

**INDOKOLÁS**

**a helyi közművelődési feladatok ellátásáról szóló 26/2020. (XII. 14.) önkormányzati rendelet módosításáról szóló ……/2021. (XII. ….) önkormányzati rendelethez**

Az önkormányzati rendeletet – a jogalkotásról szóló 2010. évi CXXX. törvény (továbbiakban: Jat.) 18.§-ában foglaltaknak megfelelően eljárva – az alábbiak szerint indokolom:

**ÁLTALÁNOS INDOKOLÁS**

A muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény (továbbiakban: Kult. tv.) felhatalmazása alapján a települési önkormányzat a helyi társadalom művelődési érdekeinek, kulturális szükségleteinek figyelembevételével és a helyi lehetőségek, sajátosságok alapján rendeletben határozza meg az ellátandó közművelődési alapszolgáltatások körét, valamint feladatellátásnak formáját, módját és mértékét.

A törvényességi felügyeleti szerv jelzése alapján a helyi közművelődési feladatok ellátásáról szóló 26/2020. (XII. 14.) önkormányzati rendelet egyes részeinek pontosítása, valamint kiegészítése szükséges, ezért indokolt a módosító rendelet megalkotása.

**RÉSZLETES INDOKOLÁS**

**1 - 4.§-hoz**

A vonatkozó jogszabályi részek az alaprendeletet pontosító és kiegészítő rendelkezéseket tartamaznak.

**5.§-hoz**

A vonatkozó jogszabályi rész hatályon kívül helyező rendelkezéseket tartalmaz.

**6.§-hoz**

A vonatkozó jogszabályi rész hatályba léptető és hatályon kívül helyező rendelkezéseket tartalmaz.